text: Ballademagere ingen adgang
  05 juli 2011 kl. 12.07
  Ballademagere skal for fremtiden holde sig fra Kolding, hvis de vil på værtshus og diskotek.
  18 beværtninger er gået sammen om at afvise uromagere. Hvis de er blevet afvist et sted, kan de heller ikke komme ind på de andre værtshuse og diskoteker.
  Restauratørerne vil udveksle informationer om, hvem der har lavet ballade, hvad de har lavet, og hvor lang tid de får karantæne.
  De har oprettet en telefonkæde til at advare hinanden.
  
  Også nej til narko
  Restauratørerne vil anmelde gæster med narkotika til politiet, og de har lovet hinanden, at de ikke vil udskænke spiritus til unge under 18 år og personer, der er synligt berusede.
  Restauratørerne har oprettet et netværk, som de kalder "Sikker Sjov". De samarbejder med politiet og sundhedsafdelingen i Kolding Kommune.
  Samarbejdet mellem beværtningerne omfatter Falderebet, Bykroen, Drop-In, Papegøjen, Snapsetinget, Tavlen, Knuds Garage, Pit-Stop, Shakers, Crazy Daisy, Tordenskjold, Texas Pool House, Kompromis, Faxekroen, Lanternen, New York, Den blå cafe og Den engelske pub.
  